Author: Halaszova Anita
Company: SPU

Poznaj slovenskú reč
I. kategória

A)	prednes vylosovanej riekanky/vyčítanky
a básničky

zoznam riekaniek, vyčítaniek, básničiek

Riekanky/vyčítanky

Šošovica, hrášok, fazuľa,
kde ste boli, tetka Zuzuľa?
Bola som ja po vodičku,
budem variť šošovičku.
		(riekanka)

Pri potoku stojí vŕba.
Pod ňou sa hrá detí hŕba.
Je tam krik a veľký zhon,
A ty, Jurko, hybaj von!
                         (vyčítanka)

Padá lístie, šuchoce
Šuchy, šuchy, šuchy.
Zajko po ňom dupoce:
Dupi, dupi, dupi.
                       (riekanka)

Gazdinky, gazdinky, čo robíte?
Kávu melieme,
mäso klepeme,
mrkvu strúhame,
chlebík krájame,
šaty perieme,
dlážku drhneme,
obed varíme, kravu dojíme.
Nás je tu mnoho, vyber si niekoho.
                          (vyčítanka)

Naša milá babička,
strúha pekné jabĺčka.
Vnúčik volá: „Babička,
daj mi kúsok jabĺčka!“
                      (riekanka)

Slimák, slimák, vystrč rožky,
dám ti múky na parožky.
Ak ich nedáš von,
podpálim ti dom
a ty zhoríš v ňom.
                      (riekanka)

Postojačky, posediačky
vravíme si povedačky.
Kto ich povie bez chyby,
pôjde so mnou na ryby,
kto pritom i skákať bude,
odvezie sa v zlatom sude,
najprv hrki, potom buch,
vysypem ho na lopúch.
         (riekanka- Mária Rázusová-Martáková)

Pondelok sme nakúpili,
v utorok sme zakúrili,
v stredu kašu varili,
vo štvrtok sme ju dovarili.
V piatok sme fúkali,
psíkovi sme núkali.
V sobotu sme vyriadili dom,
a ty, keď si nepomáhal,
nože hybaj von!
                          (vyčítanka - Mária Haštová)

Básničky

Adam v škole nesedel,
abecedu nevedel,
prišli k nemu líšky,
čítajú mu z knižky.
	                    (Ján Smrek)

Arabela v aute sedí:
- Hybaj, Anča, na výzvedy!
Do Afriky, do Ázie...
Ahoj, veľa fantázie! 
		(Štefan Moravčík)

Čučoriedky, černice,
mám ich vyše čapice,
tuto si ich majte,
čokolády dajte!
                                (Ján Smrek)

Stojí dubák pod dubom
s veľkým hnedým klobúkom.
Keď suseda zdraví,
klobúk nedá z hlavy.
                        (Jozef Pavlovič)

Eva ide s Editou
za zelenou rakytou.
Vydávaj sa Evka,
Veď si veľká dievka!
		                   (Ján Smrek)

Bežím horou po úbočí,
a čo vidia moje oči?
Samý zvonček malilinký!
Ach, to vonia konvalinky!
                        (Ján Smrek)

Ľudo ľúbi fazuľu,
zjedol by jej za fúru,
ale zato Peter
radšej klobás meter.
		      (Ján Smrek)

Pováľam sa v riedkom blate,
Ej, teraz ma nepoznáte!
Poznáte ma? Dobrý deň!
Tak sa teda umyjem.
		(Mária Haštová)

Chodí chrobák chocholatý,
na chrbte má zlaté šaty.
Mucha sa mu chichoce:
- Ako sa ten chlapík malý
Na slniečku ligoce!
                           (Štefan Moravčík)

Húsky moje, húsky,
máte žlté blúzky.

A keď prejde leto celé,
máte, húsky, blúzky biele.
                         (Jozef Pavlovič)

Mydlí mydlo Ivica
na ruky, aj na líca.
Mydlo buble bubliny,
Bublinkuje do špiny:
„Bubli, bubli, hybaj sem,
ja ťa, špinka umyjem!“
                           (Krista Bendová)

Hádali sa líšky v lese,
aké majú spievať piesne.
Nôtili si každá svoju,
nevedeli spievať spolu.
                        (Ondrej Nagaj)

Fialôčka vonná
skrytá v tôni lesa,
nad tvojím príchodom
srdce moje plesá.
                            (Ľudmila Podjavorinská)

Kŕka žabiak
hladný:
„Nejedol som dva dni!“
Kŕka žabiak 
od rána:
„Dal by som si bociana!“
                         (Jozef Pavlovič)

Ťuki, ťuki, ťukalo,
vo vajíčku volalo:
„Ťuki, ťuki, pre hlavičku,
nemám miesta vo vajíčku.
Ťuki, ťuki, ťuk.“
                            (Ľudmila Podjavorinská)

Žaba, žaba maličká,
skáč mi pekne žabička,
na vodu ťa hádžem 
mocne ako vládzem.
                          (Ján Smrek)